MG henter to nye elbiler til Danmark

MG har især gjort sig bemærket i Danmark med elbiler, hvor prisen har været et af de stærkeste argumenter. Nu vil kinesisk-ejede MG også længere op i hierarkiet. Til oktober kommer de to nye elbiler MG IM5 og MG IM6 til Danmark. IM5 er en stor, lav elbil, mens IM6 er den mere traditionelle SUV-udgave.

Og der er tale om noget ganske andet end eksempelvis MG4.

På andre europæiske markeder fås modellerne med et 100 kWh-batteri, 800-volts arkitektur og en maksimal ladeeffekt på hele 396 kW. Det giver ifølge MG mulighed for at lade fra 10 til 80 procent på 17 minutter. IM5 kan samtidig nå op til 710 kilometer på en opladning afhængigt af version.

Op til 751 hestekræfter

MG holder sig heller ikke tilbage på kræfterne. De hurtigste udgaver yder 553 kW – svarende til 751 hestekræfter – og IM5 klarer ifølge producenten 0-100 km/t på 3,2 sekunder. IM6 bruger 3,5 sekunder.

Begge biler kan desuden få firehjulsstyring, hvilket giver usædvanligt små venderadier for biler, der begge er tæt på fem meter lange.

MG forsøger med andre ord ikke at skjule ambitionerne: IM5 og IM6 skal flytte mærket ind i samme teknologitunge del af markedet, hvor blandt andre Xpeng, Zeekr, Tesla og de etablerede premiumproducenter allerede slås om kunderne.

– IM-modellerne repræsenterer et markant step op for MG og bygger videre på det, vores kunder allerede kender os for, siger Rasmus Aagaard, CEO hos MG Motor Danmark.

Prisen bliver afgørende

Men ét afgørende spørgsmål står stadig ubesvaret: Hvad skal de koste?

MG har endnu ikke offentliggjort danske priser eller præcise modelvarianter. I Frankrig starter IM5 ved 53.990 euro (405.000 kr.) og IM6 ved 56.990 euro (430.000 kr.), så der er næppe tale om billige folke-elbiler i traditionel MG-forstand.

Det bliver derfor især prisen, der afgør, om de imponerende specifikationer også gør de to biler interessante på det danske marked.

MG henter to nye elbiler til Danmark